En pille til nye tænder? Japansk mirakelmiddel testes nu på mennesker

En japansk pille, der får nye tænder til at vokse frem – hos voksne – lyder som noget fra en sci-fi-film. Men den er god nok. I Japan er en banebrydende medicin netop gået ind i kliniske forsøg på mennesker, og hvis alt går efter planen, kan tandfeen måske godt begynde at tage orlov.

Bag det vilde gennembrud står det japanske biotekfirma Toregem Biopharma, der med støtte fra Kyoto Universitet har arbejdet i årevis på en metode til at få kroppen til at danne nye tænder. Ikke som en midlertidig løsning, men rigtige tænder – med rod og det hele.

Slukker for stop-signalet i kroppen

Den nye behandling er baseret på en antistofkur, der deaktiverer et protein ved navn USAG-1. Det protein fungerer normalt som et slags biologisk stopskilt, der forhindrer tandknopper i at udvikle sig til egentlige tænder efter barndommen. Ved at blokere for det, kan kroppen i princippet genstarte tanddannelsen.

Og det er ikke bare teori. I 2018 lykkedes det forskerne at få mus til at danne nye tænder. Senere blev forsøget gentaget med succes på fritter, som anatomisk minder mere om mennesker. Nu er tiden kommet til det helt store skridt: forsøg på rigtige mennesker.

Først børn – siden voksne

I første omgang planlægges en målrettet behandling til små børn med anodonti – en sjælden tilstand, hvor børn mangler en eller flere tænder fra fødslen. Her skal pillen forsøges på børn i alderen 2 til 6 år.

Ifølge Katsu Takahashi, en af firmaets grundlæggere og chef for tandkirurgi på Kitano Hospital i Osaka, kan medicinen blive mere end bare en kosmetisk løsning.

“Manglende tænder i barndommen kan hæmme udviklingen af kæben,” siger han til japanske medier. “Vi håber, at pillen bliver nøglen til at løse sådanne problemer.”

Fra huller til håb

Langsigtet håber Toregem Biopharma, at behandlingen også kan komme voksne til gode, som har mistet tænder på grund af paradentose, ulykker eller huller. I så fald kan det her blive en revolutionerende – og langt mindre invasiv – erstatning for implantater og broer.

Hvis alt går efter planen, forventer firmaet at sende pillen på markedet i 2030. Altså om bare fem år.

Og ja, det lyder næsten for godt til at være sandt. Men måske står vi på tærsklen til en fremtid, hvor tandlægen ikke længere borer, men blot hiver tanden ud og udskriver en recept på en ny.

En pille til nye tænder? Japansk mirakelmiddel testes nu på mennesker